Stegosaurus

Stegosaurus of stegosourus ("bedekte akkedis", met verwysing na sy benerige pantser) was ’n genus Stegosauria-dinosourusse wat sowat 155 tot 150 miljoen jaar gelede tydens die Laat Jura (Kimmeridgium tot vroeë Titonium) geleef het in wat nou westelike Noord-Amerika is. In 2006 is aangekondig dat ’n spesie in Portugal gevind is, wat ’n aanduiding is dat hulle ook in Europa voorgekom het.

Beskrywing 
Vanweë sy kenmerkende stekels en plate is Stegosaurus een van die herkenbaarste dinosourusse. Minstens drie spesies is bekend uit die oorblyfsels van sowat 80 individue.

Die stegosourus was ’n groot, swaar, viervoetige plantvreter. Hy het ’n kenmerkende en ongewone figuur gehad; met ’n groot, ronde rug, kort voorste pote, ’n kop wat hy laag teen die grond gehou het en ’n stywe stert wat hy in die lug gehou het. Daar is al baie gegis oor sy plate en stekels; die stekels is waarskynlik gebruik vir verdediging, en die plate ook vir verdediging, of vir vertoon of hitteregulering. Stegosaurus het ’n kort nek en klein kop gehad, wat beteken hy het waarskynlik lae bosse en struike geëet. Hy was die grootste van al die stegosouriërs.

Verwysings 

Stegosauria